காதலித்து வந்த போதே அப்பெண்ணை பெற்றோரும் உறவினர்களும் அடித்து சித்ரவதை செய்து வந்தனர். இதனால் பெற்றோரின் கொடுமைதாங்க முடியாமல் சங்கரை திருமணம் செய்துள்ளார். இந்த திருமணத்திற்கு கடும் எதிர்ப்பு தெரிவித்து கௌசல்யா குடும்பத்தினர் தன்பெண்ணை கடத்திவிட்டனர் என்றுகாவல்துறையில் புகார் கொடுத்துள்ளனர். ஆனால் தன் முழுவிருப்பத்தில்தான் திருமணம் செய்து கொண்டதாக கௌசல்யா கூறியதன் அடிப்படையில் போலீஸ் அந்த வழக்கினை முடித்துள்ளனர். இதன் இடையில் பெண் குடும்பத்தினர் கௌசல்யாவை கடத்தி உசிலம்பட்டியில் அடைத்துவைத்துள்ளனர். சங்கரின் புகாரில் பெயரில் கௌசல்யா மீட்கப்பட்டுள்ளார். இந்த இளம் தம்பதியர் ஞாயிறன்று உடுமலைப் பேட்டையில் பொருட்கள் வாங்கிவிட்டு சாலையைக் கடக்க முயன்றபோது, பின்தொடர்ந்தே வந்த கும்பல்,இருவரையும் சரமாரியாக வெட்டியது. இதில் படுகாயமடைந்த இருவரும் மருத்துவமனைக்கு கொண்டு செல்லப்பட்டனர். ஆனால், வழியிலேயே சங்கர் இறந்தார். கௌசல்யா பலமான வெட்டுக் காயங்களுடன் ஆபத்தான நிலையில் மருத்துவமனையில் சிகிச்சை பெற்று வருகிறார். இதனிடையே, இந்த கொலை வழக்கில் தொடர்புடையவர்களை உடனடியாக கைது செய்ய வேண்டும் என்றும் அதுவரை சங்கரின் உடலை பிரேத பரிசோதனை செய்யக் கூடாது என்றும்; உடலை வாங்க மாட்டோம் என்றும் கூறிஅவரது உறவினர்கள் கோவை அரசு மருத்துவமனையில் போராட்டம் நடத்தினர். மார்க்சிஸ்ட் கம்யூனிஸ்ட் கட்சி, தமிழ்நாடு தீண்டாமை ஒழிப்பு முன்னணி, விடுதலை சிறுத்தைகள் கட்சி, தந்தை பெரியார் திராவிடர் கழகம், ஆதித்தமிழர் கட்சிஉள்ளிட்ட அமைப்புகளின் தலைவர்கள் மற்றும் ஊழியர்கள் 300க்கும் மேற்பட்டோர் போராட்டத்தில் ஈடுபட்டனர். மேலும், கொலையாளிகளை கைது செய்யாமல் சங்கரின் உடலை வாங்க மாட்டோம் என அவரது உறவினர்கள் உறுதிபட தெரிவித்தனர்.